[{"text_idx": "#000000", "text": "Nid yn unig fod bywyd gwyllt a llystyfiant yn ffynnu yn y gwlyptiroedd hyn, ond maent hefyd yn digwydd bod yn storfa garbon naturiol wych."}, {"text_idx": "#000001", "text": "Mae mawndiroedd yn rhan annatod o dirwedd Eryri."}, {"text_idx": "#000003", "text": "Cyflwr dyfrlawn mawndiroedd sy\u2019n gwneud yr ecosystemau hyn yn unigryw. Mae\u2019n golygu bod planhigion a llystyfiant yn pydru\u2019n hynod o araf o gymharu ag ecosystemau eraill\u2014nid yw planhigion a mwsogl yn torri lawr yn gyfan gwbl. Mae\u2019r amodau hyn yn galluogi mawndiroedd i storio cryn dipyn o garbon yn y pridd."}, {"text_idx": "#000004", "text": "Adfer mawndiroedd sydd wedi\u2019u difrodi\nAr un adeg, roedd mawndiroedd yn cael eu hystyried yn dir diffaith heb fawr o ddefnydd amaethyddol, felly cawsant eu torri am danwydd, eu llosgi i reoli llystyfiant, a\u2019u draenio i geisio gwella\u2019r tir ar gyfer da byw. Arweiniodd yr holl weithgarwch hwnnw at sychu\u2019r mawn, gan ryddhau tunelli o nwyon ty\u0302 gwydr a gwagio\u2019r storfa garbon werthfawr honno. Rydym bellach yn deall pwysigrwydd adfer mawndiroedd i\u2019w ffurf naturiol, wlyb er mwyn lleihau allyriadau a diogelu\u2019r storfa garbon honno. Mae prosiectau adfer mawndiroedd wedi dod yn rhan bwysig o ymdrechion byd-eang i fynd i\u2019r afael a\u0302\u2019r newid yn yr hinsawdd. Mae oddeutu 75% o fawndiroedd Cymru wedi\u2019u difrodi neu wedi\u2019u haddasu. Mae Awdurdod Parc Cenedlaethol Eryri yn mynd ati i adfer a rheoli mawndiroedd sydd wedi\u2019u difrodi yn Eryri."}, {"text_idx": "#000005", "text": "Mae cloddio mawn i\u2019w ddefnyddio i arddio yn achosi i fawndiroedd ollwng amcangyfrif o 16 miliwn tunnell o garbon bob blwyddyn \u2013 sy\u2019n cyfateb yn fras i allyriadau nwyon ty\u0302 gwydr blynyddol dros 12 miliwn o geir. Yn ffodus, mae compost di-fawn yn fwy addas i\u2019r rhan fwyaf o\u2019n planhigion gardd, ac mae digon o ddewisiadau di-fawn ar gael."}, {"text_idx": "#000007", "text": "Roedd prosiect mawndiroedd Cymru yn brosiect partneriaeth gwerth \u00a31m dan arweiniad Awdurdod Parc Cenedlaethol Eryri i helpu i wella cyflwr mawndiroedd Cymru drwy adfer a rheoli."}]